Je Jaquet de Cherrain, damoiseal, fais savoir à touz... que je, pour mon evidant profiet, non pas contrainz ne deceu, ay engagié et enloié et obligé en la main à noble baron Jehan de Chalon, signour d’Allay, mon amé signour, par le loux et par le consentement Jehan, Wachier et Estevenin, mes amez freres, le fié que je tien doudit Jehan, mon signour, c’est à savoir tout ce que je tien [à] Allay, en ma demeneure, et tout ce que je ay et tien à Lombart et à Requenot, en champs, en prey, en bois, en censes, en homes et en toutes autres choses, quel qu’elles soient, à jour que ces lettres furent faites et donées, pour sexante livres d’estevenens corrant à la valour de bons et metables tornois, lesquies deniers je ay heu et receu doudit Jehan, mon signour, en bone pecune nombrée... En tesmoignaige de laquel chose, nous, Jaquez, Jehans, Guachiers et Estevenin, freres dessusdit, avons fait seeler ces lettres des seaux à saiges persones et honestes Guillaume, dien de Laon, et Pierre, priour de cest meisme leu, lesquies nous tenons pour persones atentiques... Ce fut fait et doné le sambadi devant la nativité saint Jeham Baptiste, en l’an de Nostre Signour corrant par mil CC octante et un, ou mois de juing.